R. Zajac, minister zdravotníctva SR: (2004-07-06):
V neharmonizovaných oblastiach v oblasti liekovej politiky Európska únia ponecháva v právomoci členského štátu kompetenciu upravovať vzájomné vzťahy v národnej legislatíve. Jej harmonizovanou oblasťou je poskytovanie lekárenskej starostlivosti ako poskytovanie zdravotnej starostlivosti  špecifického typu. Tento návrh zákona, tento návrh novely je zameraný najmä na poskytovanie lekárskej starostlivosti na území Slovenskej republiky. Čo chceme dosiahnuť? Ja som sa to snažil vám dať v taxatívnej forme, aby bolo jasné, že po prvýkrát chceme zaviesť istý poriadok, ktorý potrebujeme  zaviesť v takej citlivej otázke, akou je lieková politika. Novelou zákona chceme umožniť zriadenie verejných lekární aj právnickým osobám za zákonom definovaných podmienok. Umožňuje sa predaj dnes už voľno predajných liekov  v hypermarketoch a obchodných domoch za zákonom stanovených podmienok a za dodržania  zdravotníckeho charakteru, to znamená samostatný pult, uzavretý pult, kvalifikovaný farmaceut predavač. Ustanovuje sa, čo považujeme za veľmi významné, lekárnikom povinnosť predkladať na štatistické spracovanie údajov o počte a sortimente zdravotníckych  pomôcok a liekov vydaných bez predpisu. Zakotvuje sa povinnosť zabezpečiť výkon lekárenskej pohotovostnej služby. Ustanovuje sa povinnosť lekárom a lekárnikom poskytovať pacientom informácie o náhradných lacnejších, pre pacienta výhodnejšie generických liekov. Lekárnikom sa umožňuje vydať náhradný generický liek, ak s tým súhlasí predpisujúci lekár a pacient. Ustanovuje sa povinnosť uzavrieť zmluvu medzi  poskytovateľom, lekárňou a zdravotnou poisťovňou v oblasti verejného zdravotného poistenia. Veľmi výrazne sa sprísňujú požiadavky na vystavenie tlačiva lekárskych predpisov a na ich výdaj preskribujúcim lekárom. Ide o to, aby sa zabránilo v čo najväčšej možnej miere nežiaducim, neoprávneným a finančne náročným  manipuláciám, často hraničiacim až na úrovni rozkrádania. Umožňuje sa, aby zdravotné poisťovne zaviedli liekové knižky, na ich evidenciu predpísaných vydaných liekov v prvej etape o najcitlivejšie skupiny, to je 15 percent pacientov, ktorí vyčerpávajú 85 percent zdrojov. Navrhuje sa, aby dohľad nad poskytovaním lekárenskej starostlivosti vykonával alebo novo utvorený úrad, alebo zdravotné poisťovne, alebo ministerstvo. Navrhuje sa, aby zdravotné poisťovne vydávali preukaz zmluvným lekárom, na základe ktorého bude možné vydávať lekárovi prázdne tlačivá. Zákon obsahuje aj sprísnenie požiadaviek pre všetky subjekty zakladajúce s liekmi a so zdravotníckymi požiadavkami na evidenciu a inventarizáciu. Ustanovuje sa, že farmaceuti pracujúci na ministerstve zdravotníctva, prípadne na Úrade pre dohľad, v zdravotných poisťovniach a farmaceuti  pracujúci v samosprávnych krajoch nesmú byť držiteľmi povolenia na zaobchádzanie s liekmi a zdravotníckymi pomôckami, ide o takzvaný konflikt záujmov. Navrhuje sa ďalšie legislatívne obránenie  za zabránenie nežiaducim javom v oblasti praktickej realizácie liekovej politiky. Takisto sa  navrhuje doplnenie pojmov so smernicou Európskej únie č. 2002/98 z 27. januára 2003 ustanovujúce normy kvality a bezpečnosti pre odber skúšania a spracovanie, uskladnenia a distribúcie ľudskej krvi a zložiek z krvi pozmeňujúcich smernicu 2001/83 ES. Návrhom novely zákona sa ako lieky upravujú aj prírodné liečivé vody plnené do spotrebiteľského balenia v súlade so smernicou Rady 80/777 EHS a v súlade s aproximáciou právnych predpisov členských štátov vzťahujúcich sa na využívanie a obchodovanie  s prírodnými minerálnymi vodami. Značnú časť novely, a tu uvidíte, je to takýto spis, zabezpečuje aproximácia týkajúca sa veterinárnych liekov. Návrhom novely zákona sa pristupuje k novelám ďalších zákonov, ktoré sú v priamom vzťahu  s lekárskou  starostlivosťou. Chcem povedať, že keď sa doteraz podarilo akýmsi spôsobom  zabezpečiť v rámci prístupových rokovaní a v rámci prístupových procesov v rámci prístupovej zmluvy ako-tak  registráciu, schvaľovanie  a kategorizáciu liekov, teda všetko veci, ktoré platia v celej Európe, teraz po prvýkrát pristupujeme k výraznému zvýšeniu efektivity a k zníženiu možnosti nežiaducich javov na úrovni liekovej a lekárenskej politiky s tým, akoby sme liberalizovali  trh, umožňujeme aj akciovým spoločnostiam, ale aj nemocniciam, ktoré môžu prevádzkovať verejné lekárne, výnos verejnej lekárne  používať na poskytovanie zdravotnej starostlivosti, ale súčasne výrazným spôsobom  ideme do zavádzania, nerád to slovo používam, ale poriadku. Ďakujem pekne.